alexandrainst/scandi-wiki huggingface dataset:
Lymington

Lymington er ein hamneby ved Solent, i distriktet New Forest i Hampshire i England. Han ligg aust for Bournemouth, og rett over Solent ligg Yarmouth på øya Wight.

Nærleiken til vakre omgjevnader i skogområdet New Forest og sjøen har ført til at Lymington er ein populært turiststad. Det er ferjesamband til Wight, og fleire marinaer og småbåthamner.

Kjelder 
Denne artikkelen bygger på «Lymington» frå ,  den 17. juli 2011.  
 

Byar i Hampshire
Wickham

Wickham er ein liten marknadsby i Hampshire i England. Han ligg nord for Fareham.

Byen er mest kjend som fødestaden til William av Wykeham. Namnet hans inneheld ein tidlegare skrivemåte for Wickham.

Kjelder 
Denne artikkelen bygger på «Wickham» frå ,  den 17. juli 2011.  
 

Byar i Hampshire
Ledbury

Ledbury er ein by i Herefordshire i England. Byen ligg aust for Hereford og sør for Malvern Hills.

I dag er Ledbury ein kjøpstad i det landlege England. Byen har ei lang rekke trebygninger som står langs Church Lane. Ein av dei flottaste bygningane i Ledbury er Market House, som ligg i sentrum av byen.

Historie 

Ledbury er ein gammel borough og kan daterast tilbake til Domesday Book, der han vart registrert som Liedeberge og returnerte medlemmer til parlamentet under styret til Kong Edward I. Byen har truleg teke namn frå elva Leadon, der byen står, og det gammalengelske ordet for hill, berg.

Det lokale fotballaget i byen er Ledbury Town FC.

Kjelder 
Denne artikkelen bygger på «Ledbury» frå ,  den 17. juli 2011.  
 

Byar i Herefordshire
Ardeley

Ardeley er ein liten landsby i East Hertfordshire i England. Han ligg omtrent to kilometer utanfor Walkern.

Ardeley har ein førskule, ein pub (The Rabbits Foot, tidlegare The Jolly Waggoner), ei kyrkje som går tilbake til 1100-talet, og ein 300 år gammal prestebustad. Prestegjeldet inkluderer Wood End, Moor Green og Cromer. 

Ardeley arrangerer ein årleg veldedighetsfest der alle pengane går til soknekyrkja.

Kjelder
Denne artikkelen bygger på «Ardeley» frå ,  den 17. juli 2011.  
 

Byar i Hertfordshire
Berkhamsted

Berkhamsted er ein by i Hertfordshire i England. Han er administrasjonssenter for distriktet Dacorum, og ligg mellom Tring og Hemel Hempstead. Mange av innbyggjarane pendlar til London og andre byar.

British Film Institute sitt National Film and Television Archive ligg i Berkhamstead. Dette er det største filmarkivet i verda, og vart oppretta som følgje av ein donasjon frå John Paul Getty.

Historie 

Berkhamsted var staden der normannar-invasjonen av England i 1066 stoppa opp, og overtakinga av landet gjekk over i ein ny fase. Etter å ha sigra og drepe  Harald II leia Vilhelm Erobraren hæren sin rundt London. Han kryssa Themsen ved Wallingford og gjekk mot Berkhamstead. Edgar Atheling underkasta seg og tilbaud Vilhelm den engelske krona. Hertugen ønskte ikkje dette, han ville heller ha nøklane til London og så ta imot krona der.

Berkhamsted Castle vart gjenoppbygd i 1080-åra, og var ein ynda tilhaldsstad for normannar- og Plantagenetmonarkar. Det var eit kongeleg slott inntil 1495, då det vart forlate. Mykje av steinen vart plyndra til bygningen av hus i byen og det øydelagde Berkhamstead Place, men jordvollar, vollgraver og restar av murane er synlege og er den viktigaste turistattraksjonen i byen. I følgje dei lokale innbyggjarane er Berkhamstead den verkelege hovudstaden i England, ei segn som nok heng saman med at angelsaksarane overgav seg der i 1066 og så seinare kongane som budde der i delar av regjeringstida si.

Byen har det som ein trur er den eldste butikk som er i drift i England. Han er datert med dendrokronologi til mellom 1277 og 1297, og høyrde til opphavleg truleg ein juveler eller gullsmed. Han ligg på 173 High Street, og var per 2006 kontor for ein eigedomsmeklar.

Grand Junction-kanalen nådde Berkhamsted i 1798. Byen var heimstaden til den tredje hertugen av Bridgewater, som var ein av dei sentrale personane bak det britiske kanalsystemet. Elva Bulbourne renn òg ved byen.

Kjelder 
Denne artikkelen bygger på «Berkhamsted» frå , den 17. juli 2011. 
 

Byar i Hertfordshire
Bishop's Stortford

Bishop's Stortford er ein marknadsby og administrasjonssenter i distriktet East Hertfordshire i Storbritannia. Det er den byen som ligg nærast London Stansted lufthamn og han er òg del av pendlarområdet rundt London.

Cecil Rhodes vart fødd i Bishop's Stortford.

Kjelder 
Denne artikkelen bygger på «Bishop's Stortford» frå ,  den 17. juli 2011.  
 

Byar i Hertfordshire
Hertford

Hertford er ein by i Hertfordshire i England i Storbritannia med nesten 25 000 innbyggjarar. Byen ligg berre 35 km frå London, men har eit landleg preg. Mange av dei som bur der, pendlar til jobb i London. Det går tog frå Hertford til Charing Cross.

Kjelder 
Denne artikkelen bygger på «Hertford» frå ,  den 17. juli 2011.  
 

Byar i Hertfordshire
Hoddesdon

Hoddesdon er ein by i Lea Valley i Hertfordshire i England.

Byen oppstod rundt ein skysstasjon på vegen mellom Cambridge og London. På 1700-talet kunne meir enn 35 vogner stoppe i byen kvar dag.

I 1683 var Hoddesdon sentrum for Rye House-komplottet, ein plan om å myrde Karl II av England og bror hans hertugen av York.

På midten av 1900-talet opplevde byen ein oppgangsperiode på grunn av store grustak i området. Dette tok slutt alt i 1970-åra, då det ikkje var meir å hente ut. Dei kunstige sjøane som har oppstått i grustaka er tekne i bruk som lokale fritidstilbod. Byen har noko lett industri, men er først og fremst ein pendlarby for London.

Kjelder 
Denne artikkelen bygger på «Hoddesdon» frå ,  den 17. juli 2011.  
 

Byar i Hertfordshire
Potters Bar

Potters Bar er ein by i Hertfordshire i England, rett nord for London. Han vart grunnlagd på byrjinga av 1200-talet, og var omtrent uforandra inntil 1850-åra, då jernbanen kom til staden.

Opphavet til namneleddet Potters er usikker, men det er ei utbreidd oppfatning at det var anten eit romersk pottemakeri i nærleiken, eller at det kjem frå slekta Pottere som budde i South Mimms ikkje langt unna. Bar syner truleg til portane mellom soknet South Mimms og soknet Enfield Chase, eller til ei tollgrense på Great North Road.

Great North Road, den eldste hovudvegen mellom London og Nord-England og derfrå vidare til Edinburgh i Skottland var hovudgata (High Street) i Potters Bar. Han heitte tidlegare A1, og fekk så namnet A1000 då A1 vart lagt utanom byen. Potters Bar kan ein òg nå frå kryss 24 på M25.

I 1934 vart byen eit eget distrikt i Middlesex. Då Stor-London vart ein egen region i 1965 vart det meste av Middlesex ein del av det, medan distriktet Potters Bar vart overført til Hertfordshire. I 1974 vart distrikta omorganisert, og byen vart ein del av Hertsmere. Tilknytinga til Stor-London er likevel til stades, då London Underground har ein stasjon der.

Potters Bar jernbanestasjon er den høgastliggande på linja mellom King's Cross stasjon i London og York. 10. mai 2002 inntrefte ei alvorleg togulykke der, der sju omkom og 76 vart skadde.

Kjelder 
Denne artikkelen bygger på «Potters Bar» frå , den 17. juli 2011. 
 

Byar i Hertfordshire
Busetnader grunnlagde på 1200-talet
Rickmansworth

Rickmansworth (lokalt ofte kjent som Ricky) er ein by i Hertfordshire i England. Han er administrasjonssenter for distriktet Three Rivers. Byen ligg ved Grand Union-kanalen og elva Colne i den nordlege enden av Colne Valley Park.

Byen begynte å vokse i 1920- og 1930-åra. Ein stor del av den yrkesaktive folkesetnaden pendlar til London; Rickmansworth ligg innanfor pendlarbeltet til London og har ein undergrunnsstasjon på Metropolitan-linja. Byen ligg òg innanfor ringvegen M25.

Kjelder 
Denne artikkelen bygger på «Rickmansworth» frå ,  den 17. juli 2011.  
 

Byar i Hertfordshire
Dover

Dover er ein by i Kent, søraust England ved Den engelske kanalen, søraust for Canterbury. Byen har 34 000 innbyggjarar og er den viktigaste overfartsstaden til Calais i Frankrike med både båttrafikk og Eurotunnel. Byen er det administrative senteret i distriktet Dover. 

Byen er kjend for Dei kvite klippene ved Doversundet og borga Dover Castle.

Kjelder
Denne artikkelen bygger på «Dover» frå ,  den 17. juli 2011.  
 

Byar i Kent

se:Douvres
Edenbridge

Edenbridge er ein småby i Kent i England. Han ligg i området Weald, nær staden der grevskapa Kent, Surrey og East Sussex møtes, og høyrer til distriktet Sevenoaks. Namnet kjem frå gammelengelsk Eadhelmsbrigge, «Eadhelms bro»; byen voks opp ved ein vadestad i elva Eden, ein sideelv til Medway som har fått namnet sitt frå byen.

I mellomalderen vart byen eit sentrum for den omfattande jernindustrien i Weald. Fleire tømmerbygningar frå perioden er bevart, og ein av dei er innreidd som museum.

Byen vert tent av to jernbanestasjonar, ein ved linja frå Redhill til Tonbridge, og ein ved den gamle hovudlinja mellom London og Eastbourne. Dei to linjene kryssar kvarandre like utanfor Edenbridge.

Kjelder 
Denne artikkelen bygger på «Edenbridge» frå , den 17. juli 2011. 
 

Byar i Kent
Sevenoaks
Sandwich i Kent

Sandwich er ein by i England med omkring 7 000 innbyggjarar i grevskapet Kent. Han ligg ved elva Stour i distriktet Dover. 

Byen har mange originale mellomalderbygningar, mellom alle fleire verneverdige pubar, portar og gamle bymurar, kyrkjer og White Mill. Byen var ein gong ein hamneby, men ligg no 3 km frå sjøen. Det historiske senteret er bevart.

Kjelder
Denne artikkelen bygger på «Sandwich, Kent» frå ,  den 17. juli 2011.  
 

Byar i Kent
Sevenoaks

Sevenoaks er ein by i Kent i England. Han er administrasjonssenter for distriktet Sevenoaks. Byen ligg omkring 40 km frå London, og mange av innbyggjarane er derfor pendlarar. Elva Darent spring ut ved Riverhead innanfor bygrensa. Folketalet er kring 18 000 (2004).

Namnet kjem frå gammalengelsk Seouenaca, «sju eiketre», som var namnet på eit lite kapell som omkring år 800 stod ved sidan av sju eiketre. Namnet har såleis ikkje blitt forvanska eller endra slik det er tilfelle mange andre stader, men har berre utvikla seg saman med språket. Ei moderne segn seier at byen vart namngjeven etter sju eiketre som stod ved sidan av cricketbanen. Dette skaut særleg fart etter at seks av trea vart øydelagd under ein stor storm i 1987. Men desse trea vart ikkje planta før i 1902, for å minnast kroninga av Edward VII, og kom såleis mange hundreår seinare enn bynamnet. Dei øydelagde eikene vart erstatta av sju nye, og sida det siste overlevde står det no åtte eiketre ved banen.

Historie 

Sevenoaks er ikkje nemnd i Domesday Book, medan landsbyen Otford var med. Dette kan tyde på at staden i 1086 hadde svært få innbyggjarar og ingen viktige eigedomar. På 1200-talet vart det etablert ein marknad i Sevenoaks, og i 1456 kjøpte Thomas Bourchier, erkebiskop av Canterbury, ein eigedom og bygde eit hus der.

To hospital vart oppretta av religiøse ordenar i mellomalderen. Desse gav stell spesielt til eldre menneske og pilegrimar på veg til Canterbury.

Aust for byen ligg Knole House, ein herregard med ein stor rådyrpark som høyrer til hertugen av Dorset, Sackville-familien. Den vart gjeve til familien av Elisabeth I i 1577. Eigedomen vert no eigd av National Trust, men familien er framleis busett der.

Cricketbanen i Sevenoaks er ein av dei eldste i England. Han vart gjeven til byen av John, 3. hertug av Dorset, som då eigde Knole House i 1773. Han er òg kjent for å vere den første banen der ein spelte cricket med tre stavar, slik det vert spelt i dag.

Den sentrale jernbanestasjonen vart opna i 1868. I 1927 var byen åstad for ei alvorleg togulykke, då eit passasjertog mista kontrollen. Tretten menneske mista livet. Sjølv om dødstalet er langt frå det høgaste for slike ulykker, fekk ulukka stor merksemd fordi det skjedde i sjølve byen.

Kjelder 
Denne artikkelen bygger på «Sevenoaks» frå ,  den 17. juli 2011.  
 

Byar i Kent
Sevenoaks
Sheerness

Sheerness er ein by på øya Sheppey i Kent i England. Han er den einaste byen og den største busetnaden på øya, med 12 000 innbyggjarar.

Historie 

I 1667 vart Sheerness angripen av 72 nederlandske skip. Dei tvinga det vesle fortet i byen til å overgje seg, og landsette ein styrke som i ein kort periode okkuperte byen. Samuel Pepys var i Gravesend då dette skjedde, og skreiv i Dagboka at han tydeleg høyrte kanonane. Han skunda seg i tryggleik i Brampton i Huntongdonshire.

Det vart anlagt eit kongeleg verft ved Sheerness, som ikkje var så stort som det ved Chatham og Deptford, men som likevel var noko viktig i tudor- og stuarttida.

Kommunikasjon og næringsliv 

I 1860 vart byen forbunde til fastlandet med ei jernbanelinje frå Sittingbourne. Samtidig vart ei ny ferjeteneste opna, med betre forhold enn dei gamle ferjene som tidlegare hadde vore einaste transportmidlet over Swalekanalen.

Ei ny grein av jernbanen, til Queenborough, vart opna noko seinare og førte til at det vart starta dampskipstrafikk til Flushing i Nederland, ei rute som vart driven i mange år.

Ein smalspora jernbane vart lagt frå Sheerness til landsbyane på den andre sida av øya i 1901. Denne er no nedlagt.

Hamna er fortsatt viktig, og omfattande transport av eksport- og importvarer gjev næringsgrunnlag til mange av innbyggjarane. Det er særleg bilar og større stålgjenstandar som må fraktast over hamna.

Kjelder
Denne artikkelen bygger på «Sheerness» frå ,  den 17. juli 2011.  
 

Byar i Kent
Hamnebyar i England
Tonbridge

Tonbridge er ein marknadsby i Kent i England. Byen høyrer til distriktet Tonbridge and Malling, og ligg ved elva Medway. Byen har lenge heldt seg på den nordlege sidan av elva, ettersom sørsida er meir utsett for flaum. Dette synast i at ein av bydelane heiter Dryhill («Tørråsen»).

Namnet 

Tonbridge vart skriven ned i Domesday Book som Tonebridge, noko som tyder på at det var ei bru der som høyrte til ein herregard (gammalengelsk tun), eller ei bru som høyrte til ein mann ved namn Tunna, som var eit vanleg angelsaksisk namn. Ein veit i alle fall at det var ei bru over elva der frå angelsaksisk tid.

Seinare vart namnet skriven Tunbridge. Det var under denne forma det gav namn til ein nyare by i nærleiken, Tunbridge Wells, som voks opp rundt ei mineralvasskjelde. Mot slutten av 1800-talet var postverket lei av mistydingar, og fekk gjennom at namnet skulle skiftast tilbake til den gamle skrivemåten Tonbridge. Det er likevel framleis ein del forvirring rundt namna; blant passasjerar med toget mellom London og Hastings er det stadig nokon som oppdagar dette når dei går av i feil by.

Historie 

I angelsaksisk tid ser det ut til at Tonbridge var lite anna enn ein landsby ved ei bru, kanskje med ein liten marknad.

På 1000-talet bygde Richard Fitzgilbert, ein adelsmann som hadde vore med i invasjonsstyrken til Vilhelm Erobraren eit slott på staden. Etter Vilhelm Erobraren døydde svor slottsherren truskap til den yngre sonen til Vilhelm, Robert Curthose, og ikkje til Vilhelm Rufus. Den nye kongen omleira derfor byen.

Under striden til kong Johan uten land med baronane vart slottet inntatt av styrkane til kongen. Det vart så kringsett av prins Edvard, Henrik IIIs son. Den kringsette garnisonen valde å brenne slottet framfor å la fienden ta det intakt.

Både byen og slottet vart gjenoppbygd og på 1200-talet vart slottet ein offisiell residens og arkivstad for Edvard II. Det var meininga å bygge bymurar, men det skjedde aldri, truleg fordi ringmuren til slottet var stor nok til at heile folkesetnaden fekk plass innanfor. Det vart anlagt ei vollgrav, som det berre finst små rester av.

Det historiske sentrumet i byen har mange bygningar frå  1400-talet. Den private guteskulen Tonbridge School vart grunnlagt i sentrum i 1553. Under borgarkrigen stod byen på parlamentarianarane si side, og rojalistane prøvde på å innta byen, men vart slått tilbake. Han vart derfor ikkje plyndra, og mange bygningar har overlevd.

I 1740 vart Medway mudra opp slik at ho var seglbar fram til Tonbridge. Dette gjorde at ein kunne frakte lokale produkt, som humle og tømmer til Maidstone og London. Fleire verft vart oppretta, og nedanfor brua finst framleis synlege restar etter nokre av dei. Byen vart seinare kjent for produksjon av fine treskap, skrin og anna, kjent som Tunbridgeware. Eit anna produkt Tonbridge er kjent for er cricketballer.

Byen har framleis ein månadleg jordbruksmarknad. Elles er viktige næringsvegar lett industri og servicebedrifter.

Tonbridge er eit viktig jernbaneknutepunkt, med linjer til London, Ashford, Hastings og Redhill.

Kjelder 

Denne artikkelen bygger på «Tonbridge» frå , den 17. juli 2011. 
 

Byar i Kent
Accrington

Accrington er ein by i Lancashire i England. Sjølve byen hadde ved folketeljinga i 2001 om lag 35 000 innbyggjarar, men det urbane området inkluderer òg landsbyane Church, Clayton-le-Moors, Great Hartwood og Oswaldtwistle, og folketalet for dette området var i overkant av 71 000.

Historie 

Namnet vert rekna for å vere ei forvanskning av acorn-ring-town («Kongle-/nøtteringbyen»), ein referanse til at byen inntil den industrielle revolusjon var omgjeve av eikeskog.

Tekstilindustrien var lenge viktig for byen, og mange var tilsette på tekstilmøller og fargeverk. Arbeidstilhøva var dårlege, og det var regelmessig konfliktar mellom tilsette og arbeidsgjevarar. Den mest omfattande konflikten var «Plugopptøyene» i 1842, då ein generalstreik spreidde seg frå by til by i området. Ein del mål vart oppfylt, men dei streikande nådde ikkje heilt fram med krava sine. Streiken kom i tilslutning til chartistrørsla. Byen er òg kjent for produksjon av murstein som er svært sterke, «Accrington NORI» (IRON, «jern», stava baklengs).

I 1878 vart byen eit eige distrikt, men ved lokalstyrereformen i 1974 vart han innlemma i Hyndburn.

Idrettshistorie
Den tidlegare klubben Accrington FC var ein av dei tolv grunnleggjarane av Football League i 1888, men dei fall ut alt i 1893 og vart nedlagt kort tid etter på grunn av økonomiske problem. Accrington er ein av dei få byane som har den tvilsame æra å ha fått to lag slått ut av ligafotball.

Den tidlegare fotballklubben Accrington Stanley avslutta verksemda i 1965. (Han gjekk i 1921 inn i Football League, men i 1962 måtte han trekke seg.)

Ei ny klubb med samme namn vart starta opp på nytt i sesongen 1968/1969, og nådde Conference National i 2003 og kom inn i Football League igjen i 2005.

Kultur og idrett 

Fotballaget Accrington Stanley FC er i League One i frå 2018/19-sesongen. Klubben har ofte blitt trekt fram som eit døme på britisk pågangsmot trass i at det er lite håp om å lukkast. Heimebanen til klubben er Fraser Eagle Stadium.

Kjelder 

Denne artikkelen bygger på «Accrington» frå ,  den 17. juli 2011.  
 

Byar i Lancashire
Burscough

Burscough er ein liten marknadsby i Lancashire i England.

Leeds og Liverpoolkanalen og vegen A59 går gjennom byen. Han har to jernbanestasjonar, Burscough stasjon på linja mellom Liverpool og Preston, og Burscough Bridge stasjon på linja mellom Southport og Manchester. Tidlegare kryssa linjene kvarandre i Burscough, men dei er no lagt om.

Kjelder 
Denne artikkelen bygger på «Burscough» frå ,  den 17. juli 2011.  
 

Byar i Lancashire
Clitheroe

Clitheroe er ein by i Lancashire i England. Han ligg i den sørlege utkanten av Forest of Bowland, og fungerer som base for mange turistar som kjem til området. Byen er administrasjonssenter for distriktet Ribble Valley. Byen ligg svært nær det geografiske senteret i Storbritannia i landsbyen Dunsop Bridge.

Clitheroe Castle er eit av dei minste normanniske festningshusa i landet. Det står på ei kalksteinsklippe over byen, og er eit av dei eldste bygga i grevskapet. Det er òg den einaste bevarte festninga i Lancashire som hadde ein rojalistisk garnison under den engelske borgarkrig. Holet i sidan vart laget i 1649 slik at det ikkje skulle vere mogeleg å bu der, dermed trong ikkje staten å ha ein garnison der, og eventuelle opprørarar kunne ikkje ta kontroll over det.

Det er stor industriaktivitet i byen, der selskap som Ultraframe, Castle Cement, Tarmac og Johnson Mattey har fabrikker.

Kjelder 
Denne artikkelen bygger på «Clitheroe» frå ,  den 17. juli 2011.  
 

Byar i Lancashire
Earby

Earby er ein by i Lancashire i England. Han ligg nær Barnoldswick og omkring åtte kilometer nord for Colne.

Frå 1909 til 1974 utgjorde byen eit eige administrativt distrikt. 1. april 1974 vart han ein del av distriktet Pendle. Historisk har Earby høyrt til grevskapet West Riding of Yorkshire.

Kjelder
Denne artikkelen bygger på «Earby» frå ,  den 17. juli 2011.  
 

Byar i Lancashire
Fleetwood

Fleetwood er ein by i Lancashire i England. Han ligg på den nordlege spissen av Fylde-halvøya. Byen inngår i distriktet Wyre, men vert òg rekna som ein del av Stor-Blackpool.

Byen vart grunnlagd i 1836 av Peter Hesketh Fleetwood, og vart for det meste teikna ut av Decimus Burton. Han voks raskt som hamneby, og vart seinare òg kjend som ein feriestad. I 1960-åra vart fiskeriet i Fleetwood i stor grad øydelagt av torskekrigen mellom Storbritannia og Island. Dei fleste av trålarane i byen fiska torsk i Nord-Atlanteren, og tapet av fiskeområda råka hardt. Den siste trålaren forlet byen i 1982, og det er no berre mindre båtar som fisker innaskjers. Det hender at trålarar frå andre stader leverer til fiskemarknaden i byen; fiskeforedling er framleis ein stor industri i Fleetwood.

For mange er byen mest kjend som opphavsstaden til halspastillen Fisherman's Friend som framleis vert produsert der.

Blant attraksjonane i byen finn ein piren, to fyrtårn og The Mount, ein paviljong med klokke. Det finst òg eit bymuseum.

Det er ferjesamband over elva Wyre til Knott End-on-Sea og til Larne i Nord-Irland. På sommaren er det òg ferjesamband til Douglas på Man.

Fotballklubben Fleetwood Town FC spelar heimekampane sine på stadionet Highbury.

Kjelder 
Denne artikkelen bygger på «Fleetwood» frå ,  den 17. juli 2011.  
 

Byar i Lancashire
Kirkham i Lancashire

Kirkham, tidlegare kjend som Kirkam-in-Amounderness, er ein by på Fyldehalvøya i Lancashire, England.

Nokon av kontora til det administrative distriktet Fylde ligg i Kirkham, sjølv om det er Lytham St. Annes som eigentleg er administrasjonssenteret.

Byen vart notert i Domesday Book (1086) som Churcheham, og marknaden har eit av dei eldste kongelege chartre i England.

Det ligg eit stort ope fengsel i byen.

Kjelder
Denne artikkelen bygger på «Kirkham (Lancashire)» frå ,  den 17. juli 2011.  
 

Byar i Lancashire
Leyland

Leyland er ein by i Lancashire i England, omkring ei mil sør for Preston. Han er administrasjonssenter og største by i distriktet South Ribble.

Ein av de eldste bygningane ein finn er soknekyrkja vigd til apostelen Andreas, som vart reist omkring år 1200. Ein steinkross ved kyrkja er datert til saksisk tid.

Byen er mest kjend for bilprodusenten Leyland Motors, som frå 1950- til 1970-åra kjøpte opp fleire andre britiske bilprodusentar og utvikla seg til konsernet Britisk Leyland (BL). I 1980-åra vart BL stykka opp, men lastebilfabrikken er framleis ein av de største arbeidsplassane i byen.

Leyland stasjon ligg på West Coast Main Line. Stasjonen markerer midtpunktet mellom London og Glasgow, som ligg omkring 316 km unna. Det er òg bussamband til Chorley og Preston.

Kjelder 
Denne artikkelen bygger på «Leyland» frå ,  den 17. juli 2011.  
 

Byar i Lancashire
Lytham St. Annes

Lytham St. Annes er ein kystby i distriktet Fylde i Lancashire i England. Dei opphavlege tvillingbyane Lytham og St. Annes har vokse saman og utgjer no ein feriestad ved kysten. Området er kjent for golfklubben Royal Lytham & St. Annes Golf Club.

Kjelder 

Denne artikkelen bygger på «Lytham St. Annes» frå ,  den 17. juli 2011.  

Byar i Lancashire